ଉନ୍ମୋଚନ ହେବ ବ୍ଲାକ୍ ରୋଜ୍ ବୁଡ଼ି ରହସ୍ୟ\nପାରାଦୀପ,୧୫।୧୨(ସ୍ବ.ପ୍ର.) ୨୦୦୯ ସେପ୍ଟେମ୍ବର ୯ରେ ପାରାଦୀପ ବନ୍ଦର ନିକଟ ସମୁଦ୍ରରେ ଏମ\nଉନ୍ମୋଚନ ହେବ ବ୍ଲାକ୍ ରୋଜ୍ ବୁଡ଼ି ରହସ୍ୟ\t December 15th, 00:00 AM December 15th, 00:00 AM\nପାରାଦୀପ,୧୫।୧୨(ସ୍ବ.ପ୍ର.) ୨୦୦୯ ସେପ୍ଟେମ୍ବର ୯ରେ ପାରାଦୀପ ବନ୍ଦର ନିକଟ ସମୁଦ୍ରରେ ଏମ୍.ଭି. ବ୍ଲାକରୋଜ ନାମକ ଜାହାଜ ବୁଡ଼ିଯାଇଥିଲା। ବହୁ ଚର୍ଚ୍ଚିତ ଏହି ଘଟଣା ଏବେ ବି ରହସ୍ୟାବୃତ୍ତ ହୋଇ ରହିଛି। ଯଦିଓ ରାଜ୍ୟ କ୍ରାଇମବ୍ରାଞ୍ଚ ଘଟଣାର ତଦନ୍ତ କରୁଛି, ତେବେ ଏ ପର୍ଯ୍ୟନ୍ତ ଜାହାଜ ବୁଡ଼ିବା ପଛର କାରଣ ଜଣାପଡିନାହିଁ। ଜାହାଜର ମାଲିକ (ମଙ୍ଗୋଲିଆର ସି କକ୍) ପାଖରେ ଏହି ଦୁର୍ଘଟଣାର କାରଣ ପହଞ୍ଚତ୍ନାହିଁ। ଏତେବଡ଼ ଘଟଣାର ପରଦା ପଛରେ ଥିବା ବନ୍ଦର ବ୍ୟବହାରକାରୀ ସଂସ୍ଥା ବିରୋଧରେ କାର୍ଯ୍ୟାନୁଷ୍ଠାନ ପାଇଁ ୨୦୧୭ ଜୁଲାଇ ୨୯ରୁ ଟ୍ରଷ୍ଟିମାନେ ଦାବି କରିଆସୁଥିଲେ। ଶୁକ୍ରବାର ଟ୍ରଷ୍ଟ ବୋର୍ଡ ବୈଠକରେ ଏହି ଜାହାଜ ବୁଡ଼ି ଘଟଣାର ସିବିଆଇ ତଦନ୍ତ ପାଇଁ କେନ୍ଦ୍ର ସରକାରଙ୍କୁ ସୁପାରିଶ କରିବାକୁ ନିଷ୍ପତ୍ତି ହୋଇଛି। ପରେ ସିବିଆଇ ତଦନ୍ତ ପାଇଁ ସରକାର ସ୍ବିକୃତୀ ଦେବେ ବୋଲି ଟ୍ରଷ୍ଟି ପ୍ରତାପ ମିଶ୍ର କହିଛନ୍ତି। ସୂଚନାଯୋଗ୍ୟ, ଏହି ଜାହାଜ ବୁଡ଼ି ଘଟଣାରେ ପାରାଦୀପ ବନ୍ଦରର ପ୍ରାୟ ୨୦କୋଟି ଟଙ୍କା ଖର୍ଚ୍ଚ ହୋଇଥିଲା। ବିନା କାଗଜପତ୍ରରେ ଏହି ଜାହାଜ କିପରି ବନ୍ଦରକୁ ଆସି ପଣ୍ୟ ବୋଝେଇ କରି ଆଙ୍କରେଜ ଏରିଆରୁ ଯାଇଥିଲା ତାହା ମଧ୍ୟ ରହସ୍ୟମୟ ହୋଇରହିଛି। ଜାହାଜ ଆଣିଥିବା ତତ୍କାଳୀନ ବ୍ୟବହାରକାରୀ ସଂସ୍ଥା ସି ଟ୍ରାନ୍ସ କମ୍ପାନୀ ଏବେ ନାମ ବଦଳାଇ ପାରାଦୀପରେ କାରବାର କରୁଛି। ଏମିତି ଅନେକ ରହସ୍ୟ ଥିବା ଏହି ଅଧାବୁଡ଼ା ଜାହାଜ ବର୍ଷେ ହେଲା ଅଦୃଶ୍ୟ ହୋଇଗଲାଣି। ଏହି ଘଟଣାରେ ସିବିଆଇ ୮ବର୍ଷ ପରେ ଯଦି ତଦନ୍ତ କରେ, ତେବେ କ'ଣ ରିପୋର୍ଟ ପାଇବା ତାହା ଦେଖିବାକୁ ରହିଲା।
